DA Den Europæiske Unions Tidende C 324/16

Rådets konklusioner om kulturens rolle i forbindelse med bekæmpelse af fattigdom og social udstødelse

2010/C 324/03

RÅDET FOR DEN EUROPÆISKE UNION —

som henviser til Europa-Parlamentets og Rådets afgørelse nr. 1098/2008/EF af 22. oktober 2008 om det europæiske år for bekæmpelse af fattigdom og social udstødelse (2010) (1),

som henviser til Det Europæiske Råds vedtagelse på mødet den 17. juni 2010 af Europa 2020, en strategi for beskæftigelse og intelligent, bæredygtig og inklusiv vækst (2), og især dets tilsagn om at »fremme social inklusion, navnlig via reduktion af fattigdom, ved at sigte mod at bringe mindst 20 mio. mennesker uden for risiko for fattigdom og udstødelse«,

som med interesse har noteret sig Europa-Parlamentets beslutning af 15. november 2007 om status over den sociale virkelighed, hvori det hedder, at fremme af den sociale samhørighed og udryddelse af fattigdom og social udstødelse bør blive en politisk prioritering for EU,

som tager følgende i betragtning:

— enhver har ret til adgang til kulturlivet og til at kunne deltage heri, at stile efter uddannelse og livslang læring, at udvikle sit kreative potentiale og at vælge og få respekteret sin identitet og sit kulturelle tilhørsforhold blandt dettes mange udtryksformer

— kulturens tværgående dimension gør det berettiget at sætte kulturpolitikken ind i bekæmpelsen af fattigdom og social udstødelse

— adgang til og deltagelse og uddannelse i kultur kan spille en vigtig rolle i forbindelse med bekæmpelse af fattigdom og fremme af en øget social inklusion, især ved at tilskynde til — den enkeltes personlige udfoldelse, udtryksmuligheder, bevidstgørelse, frihed og frigørelse samt aktive deltagelse i samfundslivet — social integration af isolerede grupper, f.eks. ældre, og grupper, der er ramt af fattigdom eller social udstødelse, samt bevidstgørelse om og bekæmpelse af stereotyper og fordomme over for bestemte sociale og kulturelle grupper — fremme af kulturel mangfoldighed og interkulturel dialog, respekt for forskelle og en evne til at forebygge og tackle interkulturelle udfordringer — adgang til information og tjenesteydelser vedrørende kultursteder, der giver adgang til nye informations- og kommunikationsteknologier, især internettet — udvikling af kreativt potentiale og færdigheder, der er opnået inden for rammerne af ikke-formel og uformel læring, og som kan anvendes på arbejdsmarkedet og i det sociale og offentlige liv,

SOM derfor FINDER det vigtigt, at den kulturelle dimension integreres i de nationale og europæiske politikker til bekæmpelse af fattigdom og social udstødelse —

OPFORDRER på den baggrund MEDLEMSSTATERNE OG KOMMISSIONEN til inden for rammerne af deres respektive beføjelser, under iagttagelse af nærhedsprincippet og under hensyn til deres institutionelle struktur

A. at gennemføre en samlet, sammenhængende og participativ tilgang for at fremme kulturens tværgående dimension ved 1) at integrere den kulturelle dimension i strategier til bekæmpelse af fattigdom og social udstødelse og fremme social inklusion ved hjælp af kulturpolitikken 2) at føre politikker, der tager sigte på at fremme reel adgang til og deltagelse i kulturelle aktiviteter for alle 3) at inddrage de relevante aktører, herunder fattige og socialt udstødte og deres organisationer, i fastlæggelsen af strategier og politikker og anvendelsen heraf 4) at tilskynde til, at der på lokalt niveau udarbejdes specifikke projekter, der sikrer, at der sker en kobling mellem programmer for social inklusion og kulturprogrammer 5) at tilskynde til samarbejde, udarbejdelse af fælles projekter og udveksling af erfaringer og god praksis mellem de forskellige myndighedsniveauer, herunder på europæisk plan, mellem aktører i den sociale, økonomiske og kulturelle sektor samt i uddannelses- og ungdomssektoren og mellem de offentlige myndigheder og disse aktører 6) at fremme forskning i og analyse af kulturens rolle i forbindelse med bekæmpelse af fattigdom og social udstødelse

B. at styrke forbindelserne mellem uddannelse, erhvervsuddannelse, økonomi, beskæftigelse og kultur ved 1) at tilskynde til kulturelle aktiviteter inden for de sociale, uddannelsesmæssige og ungdomsrelaterede tjenester, navnlig med deltagelse af kunstnere og kulturelle institutioner, med henblik på at styrke de kulturelle og interkulturelle kompetencer og stimulere potentialet for kreativitet og innovation, især blandt børn og unge 2) at anerkende betydningen af kulturel mægling (3) for deltagelsen i kultur samt nødvendigheden af til det formål at indføre passende uddannelser og styrke kulturmæglernes kompetencer 3) at fremme anvendelsen af færdigheder, der er erhvervet i den kulturelle sektor, til at fremme indslusningen på arbejdsmarkedet og i det sociale og offentlige liv 4) at videreføre politikkerne til fremme af mediekendskab og de politikker, der tager sigte på at udvikle digital kunnen og på at sætte sårbare grupper eller fattige eller socialt udstødte grupper i stand til at anvende nye informations- og kommunikationsteknologier, der letter adgangen til kultur og udviklingen af kulturelle udtryksmuligheder og kunstnerisk kreativitet 5) at bevidstgøre aktørerne i den kulturelle, sociale og økonomiske sektor samt i uddannelses- og ungdomssektoren om forholdet til mennesker, der er fattige eller social udstødte, om interkulturel dialog, om kulturens rolle som drivkraft bag social inklusion og om kulturens borgerskabsdimension

C. at mobilisere kulturens potentiale til bekæmpelse af stereotyper og fordomme over for bestemte sociale og kulturelle grupper, der er ramt af fattigdom eller social udstødelse, ved 1) at fremme programmer og foranstaltninger, der fremhæver kulturel mangfoldighed og interkulturel dialog, og lægge særlig vægt på kulturelle udvekslinger mellem disse grupper, f.eks. migranter, og samfundet i bred forstand 2) at fremhæve den positive rolle, som medierne kan spille på området 3) at tilskynde til foranstaltninger med sigte herpå, der henvender sig til børn og unge, i skolemiljøet og uden for, navnlig iværksat af ungdomsorganisationer og -bevægelser,

OPFORDRER MEDLEMSSTATERNE TIL under hensyn til deres institutionelle struktur

A. at fjerne hindringer for adgang til kultur ved 1) at bevidstgøre den kulturelle sektor om nødvendigheden af at være imødekommende over for alle typer af publikum og af at anerkende disses forskellige behov 2) at formidle passende og lettilgængelige kulturoplysninger og fastlægge specifikke metoder til information og bevidstgørelse for at nå ud til særligt udsatte, især med fokus på handicappede 3) at forbedre adgangen til nye informations- og kommunikationsteknologier, især internettet, og i den sammenhæng styrke og forny den rolle, som offentlige biblioteker, lokale kulturcentre og offentlige internetadgangspunkter spiller som grundlæggende elementer i det digitale videnlandskab og som steder for afholdelse af kulturelle møder og aktiviteter, der er åbne for alle 4) at føre politikker, der tager sigte på at mindske omkostningerne ved adgang til kultur, til fordel for bestemte målgrupper 5) at forbedre og diversificere lokale kulturtilbud, der er tilgængelige for alle,

B. at øge deltagelsen i kulturlivet og kulturelle udtryksmuligheder ved 1) at opprioritere kulturel deltagelse, kulturelle udtryksmuligheder og kunstnerisk kreativitet blandt fattige eller socialt udstødte, navnlig ved at styrke foranstaltninger inden for kulturuddannelse, kulturel mægling og kunstnerisk praksis 2) at videreføre politikkerne inden for alfabetisering, herunder digital kunnen, grunduddannelse og tilegnelse af nationale sprog 3) at tilskynde til projekter, herunder kunstnerboliger/kunstnerophold, der fremmer samarbejde mellem kunstnere og fattige eller socialt udstødte 4) at optimere uddannelses- og ungdomssektorens potentiale og tilskynde til kulturelle institutioners bestræbelser på at fremme børns og unges deltagelse i kulturlivet og kulturelle udtryksmuligheder,

OPFORDRER på den baggrund MEDLEMSSTATERNE OG KOMMISSIONEN til

1) at udnytte EU-samhørighedspolitikkens instrumenter i videst muligt omfang med henblik på at støtte kulturelle initiativer, der tager sigte på at bekæmpe fattigdom og social udstødelse

2) at nyttiggøre kulturens bidrag til udvikling og gennemførelse af årtusindudviklingsmålene

3) at tage hensyn til disse konklusioner i forbindelse med virkeliggørelsen af Europa 2020-strategiens mål.

(1) EUT L 298 af 7.11.2008, s. 20.

(2) EUCO 13/1/10 REV 1.

(3) Kulturel mægling går ud på at skabe bånd mellem offentligheden og kulturen.